**Likumprojekta "Komercnoslēpumu likums" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekts "Komercnoslēpumu likums" (turpmāk – likumprojekts) izstrādāts, lai pārņemtu Eiropas Parlamenta un Padomes 2016. gada 8. jūnija Direktīvu (ES) Nr. 2016/943 par zinātības un darījumdarbības neizpaužamas informācijas (komercnoslēpumu) aizsardzību pret nelikumīgu iegūšanu, izmantošanu un izpaušanu.  Likumprojekta mērķis ir nodrošināt efektīvu komercnoslēpumu aizsardzību Latvijā, it īpaši pret to nelikumīgu iegūšanu, izmantošanu vai izpaušanu, ko veic citas personas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, lai pārņemtu Eiropas Parlamenta un Padomes 2016. gada 8. jūnija Direktīvā (ES) Nr. 2016/943 par zinātības un darījumdarbības neizpaužamas informācijas (komercnoslēpumu) (turpmāk – Komercnoslēpumu direktīva) aizsardzību pret nelikumīgu iegūšanu, izmantošanu un izpaušanu paredzētās prasības. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Komercnoslēpumu direktīva:   1. paredz noteikumus par aizsardzību pret komercnoslēpumu nelikumīgu iegūšanu, izpaušanu un izmantošanu; 2. noteic „komercnoslēpuma”, „komercnoslēpuma turētāja”, „pārkāpēja”, „pārkāpuma preču” definīcijas; 3. noteic kas ir komercnoslēpuma likumīga un nelikumīga iegūšana, izmantošana un izpaušana; 4. paredz pasākumus, procedūras un aizsardzības līdzekļus attiecībā uz komercnoslēpumu nelikumīgu iegūšanu, izpaušanu un izmantošanu; 5. noteic sankcijas par komercnoslēpuma nelikumīgu iegūšanu, izpaušanu un izmantošanu; 6. noteic ziņošanas noteikumus par Komercnoslēpuma direktīvas ieviešanu un nobeiguma noteikumus.   Šobrīd regulējums par to, kāda informācija būtu uzskatāma par komercnoslēpumu, ir paredzēts Komerclikuma 19. pantā, kas par komercnoslēpumu atzīst ziņas, kas atbilst visām sekojošajām prasībām - tās ietilpst komersanta uzņēmumā vai ir tieši ar to saistītas, tās nav vispārpieejamas trešajām personām, tās ir vai tām var būt mantiska vai nemantiska vērtība, to nonākšana citu personu rīcībā var radīt zaudējumus komersantam, kā arī attiecībā uz tām komersants ir veicis konkrētai situācijai atbilstošus saprātīgus komercnoslēpuma saglabāšanas pasākumus. Vienlaikus Komerclikumā paredzētais regulējums attiecas tikai uz komersantiem, kamēr Komercnoslēpumu direktīva attiecas ne tikai uz komersantiem, bet gan uz jebkuru fizisku vai juridisku personu, kam ir likumīga kontrole pār komercnoslēpumu vai kas ir nelikumīgi ieguvusi, izmantojusi vai izpaudusi kādu komercnoslēpumu.  Lai arī Komerclikuma 3. panta trešā daļa paredz iespēju attiecināt Komerclikuma noteiktumus uz personām, kas nav komersanti, vai uz saimniecisko darbību, kas nav komercdarbība, ja normatīvajos aktos tas ir īpaši paredzēts, Tieslietu ministrijas Pastāvīgajā darba grupā Komerclikuma grozījumu izstrādei tika panākta vienošanās, ka tā kā Komercnoslēpumu direktīva paredz vairākus jauninājumus, kas būtu ieviešami Latvijas tiesību sistēmā, atbilstošāk būtu izstrādāt jaunu, tam īpaši paredzētu likumu. Ņemot vērā minēto, tika izstrādāts likumprojekts.  Likumprojekta mērķis ir nodrošināt efektīvu komercnoslēpumu aizsardzību Latvijā, it īpaši pret to nelikumīgu iegūšanu, izmantošanu vai izpaušanu, ko veic citas personas.  Likumprojekts 2. pantā sniedz skaidrojumu, kas ir saprotams ar Komercnoslēpumu direktīvā lietoto terminu "komercnoslēpums". Komercnoslēpuma objekts var būt gan tāda tehniska informācija kā skices, dizaini, prototipi, ražošana procesi, izgudrojumi, kas var vai nevar būt patentējami, *know-how*, formulas, receptes, gan arī komerciāla informācija, piemēram, klientu un piegādātāju saraksti, biznesa modeļi un stratēģija, cenu veidošanas politika. Komercnoslēpuma objekts var būt arī komersanta, vai cita subjekta, kas veic saimniecisko darbību, finanšu informācija. Informācijai, kas atzīstama par komercnoslēpumu, ir jābūt saistītai ar saimnieciskās darbības veikšanu.  Likumprojekta 2. pants paredz arī termina "komercnoslēpums" negatīvo definīciju, proti, par komercnoslēpumu nevar uzskatīt informāciju, kas saistīta ar valsts pārvaldes funkciju vai uzdevumu izpildi. No komercnoslēpuma objektu loka ir izslēdzama arī tāda informācija, kas iesniedzama publisko reģistros, kā, piemēram, zemesgrāmatā, komercreģistrā, komercķīlu reģistrā, jo tā jau pēc definīcijas nevar būt slepena informācija, tāpēc ka tā tiek nodota atklātībā un ir publiski pieejama, un līdz ar to šādai informācijai nevar būt komercnoslēpuma statuss. Visa pārējā uzņēmuma grāmatvedībā esošā informācija uzskatāma par komercnoslēpumu un ir pieejama vienīgi revīzijām, nodokļu administrācijai nodokļu aprēķināšanas pareizības pārbaudei, kā arī citām institūcijām normatīvajos aktos paredzētajos gadījumos.  Lai arī līdz šim par komercnoslēpuma subjektu galvenokārt ir ticis uzskatīts komersants, likumprojekts 2. pantā paredz, ka ikviena fiziskā vai juridiskā persona var kontrolēt komercnoslēpumu. Tādējādi par komercnoslēpuma subjektu var tikt atzīti arī subjekti, kas veic saimniecisko darbību ne peļņas gūšanas nolūkā vai kas nodarbojas ar zinātnisku un tehnisku pētījumu un eksperimentu veikšanu, kuru izstrādes rezultātā var tikt radīta informācija ar ievērojamu mantisko vērtību. Tāpat arī par komercnoslēpuma subjektu var tikt atzītas arī valsts kapitālsabiedrības, ja to rīcībā ir informācija, kas nav saistīta ar valsts pārvaldes funkciju vai uzdevumu izpildi.  Persona, kura likumīgi kontrolē komercnoslēpumu, ir uzskatāma par komercnoslēpuma turētāju. Likumīga kontrole pār komercnoslēpumu var izpausties kā tāda, ko paredz normatīvie akti, kas ir iegūta balstoties uz līgumu vai kas ir tiek īstenota veidojumu vai amatpersonu normatīvajos aktos noteikto funkciju vai darbību nodrošināšanai, kā arī citos veidos. Komercnoslēpumu likumīgi var kontrolēt komercnoslēpuma radītājs, kā arī personas, kuru rīcībā nodots komercnoslēpums, piemēram, pamatojoties uz licences līgumu.  Kā paredzēts 3. pantā, likumprojekts nav attiecināms uz darba koplīguma pusēm, ciktāl tas skar darba koplīguma noslēgšanai vai grozīšanai nepieciešamo komercnoslēpumu, kā arī likumprojekts nav piemērojams ar mērķi ierobežot darbinieku pārvietošanās brīvību vai paredzēt jebkādus citus papildu ierobežojumus darba līgumos, kas nav noteikti normatīvajos aktos. Komercnoslēpumu aizsardzības piemērošanas izņēmumi var būt paredzēti arī citos normatīvajos aktos, piemēram, gadījumos, kad informācija tiek izpausta sabiedrības interesēs valsts pārvaldes iestādēm vai tiesām. Tas nozīmē, ka komercnoslēpuma tiesiskā aizsardzība minētajos gadījumos netiks nodrošināta, jo tiks īstenota citu tiesisko interešu aizsardzība.  Likumprojekta II nodaļa paredz regulējumu attiecībā uz komercnoslēpuma likumīgu iegūšanu, izmantošanu un izpaušanu (4. pants), kā arī nosaka to, kas saprotams ar komercnoslēpuma tiesību pārkāpumu (5. pants). Komercnoslēpuma iegūšanu uzskata par likumīgu, ja tas ir iegūts vienā no likumprojektā uzskaitītajiem veidiem, tostarp kā neatkarīgs atklājums vai jaunrade, reversās inženierijas ceļā vai darbinieku vai to pārstāvju Darba likuma izpratnē tiesību uz informāciju vai apspriešanos ietvaros.  Par komercnoslēpuma tiesību pārkāpumu (5. pants) tiek uzskatīta komercnoslēpuma iegūšana bez komercnoslēpuma turētāja atļaujas, neatļauti piekļūstot komercnoslēpumu saturošajai informācijai vai rīkojoties pretrunā godīgas komercprakses principiem. Tāpat arī par komercnoslēpuma tiesību pārkāpumu tiek uzskatīta normatīvajos aktos vai līgumā noteikto pienākumu neizpaust komercnoslēpumu neievērošana, piemēram, pārkāpjot darba līgumā paredzētās komercnoslēpuma konfidencialitātes atrunu.  Tāpat par komercnoslēpuma tiesību pārkāpumu tiek uzskatīta arī pārkāpuma preču jeb preču, kuru dizains, īpašības, darbība, ražošanas process vai tirgvedība gūst nozīmīgu labumu no nelikumīgi iegūta, izmantota vai izpausta komercnoslēpuma, ražošana, piedāvāšana vai laišana tirgū, vai pārkāpuma preču importēšana, eksportēšana vai glabāšana minētajiem nolūkiem. Ar tirgvedību ir saprotama preču un pakalpojumu virzīšana pie klientiem jeb t.s. mārketings.  Likumprojekta 6. pantā ir pārņemts līdzšinējā Informācijas atklātības likuma 7. pantā ietvertais regulējums attiecībā uz informāciju par komercnoslēpumu.  Likumprojekta 7. pants paredz 6 gadu noilguma termiņu prasību celšanai pret komercnoslēpuma nelikumīgu iegūšanu, izmantošanu vai izpaušanu, kas ir garāks nekā komerctiesiskajās attiecībās ierastais 3 – 5 gadu noilguma termiņš. Pamatojums šāda termiņa noteikšanai ir komercnoslēpuma būtiskā loma civiltiesiskajā apgrozībā un pētniecības inovāciju attīstībā, kā rezultātā nepieciešams nodrošināt komercnoslēpumu aizsardzību uz tādu laika posmu, kā ietvaros komercnoslēpuma turētājs var izvēlēties turpmāko konfidenciālās informācijas aizsardzības veidu – šo informāciju patentēt vai turpināt ievērot zināmus saprātības pasākumus. Ņemot vērā to, ka izgudrojumu izstrādes posms vidēji ir 5 gadi no idejas par iespējamo izgudrojumu izstrādes līdz tā patentēšanai, termiņš, kurā ir ceļama prasība pret komercnoslēpuma nelikumīgu iegūšanu, izmantošanu vai izpaušanu, ir noteikts 6 gadi.  Likumprojekta III nodaļā ir regulēti tiesiskās aizsardzības līdzekļi lietās par komercnoslēpuma tiesību pārkāpumiem. Likumprojekta 8. pants sniedz vispārīgu tiesiskās aizsardzības līdzekļu uzskaitījumu. Likumprojekta 9. pantā ir noteikti tiesiskās aizsardzības līdzekļu piemērošanas vispārīgie noteikumi, kuri ir tiesai jāņem vērā, piemērojot prasītos tiesiskās aizsardzības līdzekļus. Likumprojekta 10. pants regulē to, kas saprotams ar pienākumrīkojumu, kā arī to, kad piemērotais pienākumrīkojums būtu atceļams, proti, ja informācija vairs nav uzskatāma par komercnoslēpumu. Likumprojekta 11. pants kā vienu no tiesiskās aizsardzības līdzekļiem paredz mantiskā un nemantiskā kaitējuma atlīdzību, savukārt likumprojekta 12. pantā ir noteikti papildus tiesiskās aizsardzības līdzekļi, kas piemērojami līdzās pienākumrīkojumam vai kaitējuma atlīdzībai.  Likumprojekta 13. pants paredz alternatīvu atlīdzību - naudas kompensāciju, kas nepārsniedz atlīdzības summu, kuru būtu varējis saņemt komercnoslēpuma turētājs par komercnoslēpuma izmantošanas tiesību piešķiršanu konkrētajā laikaposmā. Naudas kompensācija ir izmaksājama, ja izmantošanas vai izpaušanas laikā attiecīgā persona nedz zināja, nedz arī attiecīgajos apstākļos tai būtu vajadzējis zināt, ka komercnoslēpums tika iegūts no citas personas, kura komercnoslēpumu izmantoja vai izpauda nelikumīgi; citu pasākumu izpilde atbildētājam radītu nesamērīgu kaitējumu; un naudas kompensācija ir pietiekami apmierinošs līdzeklis. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskās un juridiskās personas, it īpaši komersanti, kas darbojas inovāciju un rūpniecības jomās. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts neradīs papildu administratīvo slogu un tiks īstenots no esošajiem administratīvajiem resursiem. Sagaidāms, ka likumprojekts labvēlīgi ietekmēs uzņēmējdarbības vidi, jo tas palielinās tiesisko noteiktību attiecībā uz komercnoslēpumu aizsardzību, kā arī ļaus tiesību īpašniekam efektīvi īstenot savu tiesību aizsardzību tiesā. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Likumprojekts projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Likumprojekts virzāms kopā ar likumprojektu "Grozījumi Civilprocesa likumā".  Papildus būs nepieciešams:   1. Veikt grozījumus Komerclikumā, dzēšot 19. pantu, kas šobrīd sniedz komercnoslēpuma definīciju, nosaka komersantam izņēmuma tiesības uz komercnoslēpumu, kā arī tiesības prasīt komercnoslēpuma aizsardzību un to zaudējumu atlīdzību, kuri radušies komercnoslēpuma prettiesīgas izpaušanas vai izmantošanas rezultātā; 2. Veikt grozījumus likumā "Par grāmatvedību", dzēšot no tā 4. pantu, kas nosaka, kāda informācija grāmatvedībā ir un nav uzskatāma par komercnoslēpumu, un pārceļot to uz Komercnoslēpumu likumu; 3. Izstrādāt grozījumus Konkurences likumā, 18. panta trešās daļas 4. punktā vārdu "izplatīšana" aizstājot ar vārdu "izpaušana"; 4. Veikt grozījumus Informācijas atklātības likumā, precizējot 7. pantu ar atsauci uz Komercnoslēpuma likuma regulējumu un dzēšot 7. panta otro, trešo un piekto daļu un pārceļot tās uz Komercnoslēpuma likumu; 5. Izstrādāt grozījumus Krimināllikumā, 200. panta otrajā daļā svītrojot vārdus "ekonomisko, zinātniski tehnisko vai citu ziņu, kuras ir" un aizstājot vārdus " par šādu ziņu" ar vārdiem "par komercnoslēpuma"; 6. Veikt grozījumus likumā "Par individuālo (ģimenes) uzņēmumu un zemnieka vai zvejnieka saimniecību", dzēšot 12. pantu, kas paredz regulējumu attiecībā uz komercnoslēpuma statusa noteikšanu; 7. Izstrādāt grozījumus Darba likumā, izsakot 11. panta piekto daļu šādā redakcijā: "Darbinieku pārstāvjiem un ekspertiem, kuri sniedz palīdzību darbinieku pārstāvjiem, ir pienākums ievērot komercnoslēpuma aizsardzību." Vienlaikus, nepieciešami grozījumi 83. panta pirmajā daļā, izsakot to šādā redakcijā: "Darbiniekam ir pienākums ievērot komercnoslēpuma aizsardzību." |
| 2. | Atbildīgā institūcija | Tieslietu ministrija, Finanšu ministrija, Ekonomikas ministrija, Labklājības ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2016. gada 8. jūnija Direktīva (ES) Nr. 2016/943 par zinātības un darījumdarbības neizpaužamas informācijas (komercnoslēpumu) aizsardzību pret nelikumīgu iegūšanu, izmantošanu un izpaušanu. |
| 2. | Citas starptautiskās saistības | Nav. |
| 3. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | Komercnoslēpumu direktīva. | | | | |
| A | B | | C | | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 1. pants | Likumprojekta 1. pants, 3. panta pirmā un otrā daļa | | Atbilst. | | Likumprojekts stingrākas prasības neparedz. |
| 2. pants | Likumprojekta 2. pants | | Atbilst. | | Papildus likumprojekts 2. panta trešajā un ceturtajā daļā paredz ietvert līdzšinējo regulējumu, kas bijis ietverts Informācijas atklātības likumā un likumā "Par grāmatvedību". |
| 3. pants | Likumprojekta 4. panta pirmā daļa | | Atbilst. | | Likumprojekts stingrākas prasības neparedz. |
| 4. pants | Likumprojekta 5. pants | | Atbilst. | | Likumprojekts stingrākas prasības neparedz. |
| 5. pants | Likumprojekta 4. panta otrā daļa | | Atbilst. | | Likumprojekts stingrākas prasības neparedz. |
| 6. pants | Civilprocesa likuma 1. panta pirmā daļa, 9. panta pirmā daļa, likuma "Par tiesu varu" 24. pants, 27.1 panta otrā daļa, 28. pants | | Atbilst. | | Likumprojekts stingrākas prasības neparedz. |
| 7. pants | Likumprojekta 9. pants, Civilprocesa likuma 9.1 pants, 73.1 pants | | Atbilst. | | Likumprojekts stingrākas prasības neparedz. |
| 8. pants | Likumprojekta 7. pantas | | Atbilst. | | Likumprojekts stingrākas prasības neparedz. |
| 11. pants | Likumprojekta 8. pants | | Atbilst. | | Likumprojekts stingrākas prasības neparedz. |
| 12. pants | Likumprojekta 8. pants, 10. pants, Civilprocesa likuma 568. pants | | Atbilst. | | Likumprojekts stingrākas prasības neparedz. |
| 13. pants | Likumprojekta 9. pants | | Atbilst. | | Likumprojekts stingrākas prasības neparedz. |
| 14. pants | Likumprojekta 11. pants | | Atbilst. | | Likumprojekts stingrākas prasības neparedz. |
| 15. pants | Likumprojekta 12. pants | | Atbilst. | | Likumprojekts stingrākas prasības neparedz. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Nav izmantota rīcības brīvība, kas paredzēta Komercnoslēpumu direktīvas 7. panta otrajā daļā un 11. panta piektajā daļā attiecībā uz atsevišķu tiesvedību ļaunprātīgas prasības iesniegšanas gadījumā, jo šāda tiesvedības nošķiršana radītu papildus administratīvo slogu tiesai.  Nav izmantota rīcības brīvība, kas ir paredzēta Komercnoslēpumu direktīvas 12. panta trešajā daļā, attiecībā uz iespēju pārkāpuma preces nodot tiesību īpašniekam vai labdarības organizācijām, jo šāda prakse šobrīd nepastāv arī intelektuālā īpašuma lietās.  Nav izmantota rīcības brīvība saistībā ar darbinieku atbildības ierobežošanu pret to darba devējiem, ja šīs personas ir rīkojušās bez nodoma (Komercnoslēpumu direktīvas 14. panta pirmā daļa), jo jau šobrīd Civillikuma 1640. pants paredz dažādas vainas pakāpes, tostarp rīkošanos aiz neuzmanības, savukārt Civillikuma 1649. pants paredz atbildību par visiem tiesību aizskārumiem, tostarp pat vieglu neuzmanību. | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Dalībvalstīm  līdz 2018. gada 9. jūnijam ir jāievieš normatīvie un administratīvie akti, kas ir nepieciešami, lai izpildītu Komercnoslēpumu direktīvas prasības, un par to jāpaziņo Eiropas Komisijai. | | | | |
| Cita informācija | Nav. | | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | | Likumprojekts šo jomu neskar. | | | |
| A | | B | | C | |
| Starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei. | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde. | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | Likumprojekts šo jomu neskar. | | | |
| Cita informācija | | Nav. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu |  |
| 2. | Sabiedrības līdzdalība projekta izstrādē |  |
| 3. | Sabiedrības līdzdalības rezultāti |  |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, Finanšu ministrija, Ekonomikas ministrija, Labklājības ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Mantiņa 67036739

[Luize.Mantina@tm.gov.lv](mailto:Luize.Mantina@tm.gov.lv)